b'\n_START_ARTICLE_\nTitan (arvuti)\n_START_SECTION_\nRiistvara\n_START_PARAGRAPH_\nTitan kasutab Cray Jaguari 200 kappi, mida on t\xc3\xa4iustatud ja mis v\xc3\xb5tavad enda alla 404 m\xc2\xb2. Igat kappi l\xc3\xa4biv pinge on 480 V ja arvuti t\xc3\xa4isj\xc3\xb5udlusel t\xc3\xb6\xc3\xb6tamisel on Titani koguv\xc3\xb5imsus 8,2 MW. Elektrikatkestuse korral saab Titan j\xc3\xa4tkata t\xc3\xb6\xc3\xb6tamist 16 sekundi jooksul t\xc3\xa4nu s\xc3\xbcsinikkiust inertsmootorile. 2 sekundit p\xc3\xa4rast voolu kadumist l\xc3\xbclituvad sisse diiselgeneraatorid, millel kulub maksimaalse v\xc3\xb5imsuse saavutamiseks 7 sekundit._NEWLINE_Titan koosneb 18 688 s\xc3\xb5lmest (4 s\xc3\xb5lme serveris, 24 serverit kapis), millest iga\xc3\xbcks sisaldab 16-tuumalist AMD Opteron 6274 keskprotsessorit, millel on 32 GiB muutm\xc3\xa4lu, ja Nvidia K20X graafikakaarti, millel on 6 GiB muutm\xc3\xa4lu. Arvutil on kokku 299 008 tuuma ja 710 TB muutm\xc3\xa4lu. Algselt suutis Titan s\xc3\xa4ilitada 10 PB informatsiooni ja andmeedastuskiirus on 240 GB/s, aga aprillis 2013 tehti uuendus, misj\xc3\xa4rel oli arvuti v\xc3\xb5imeline s\xc3\xa4ilitama 40 PB informatsiooni ja andmeedastuskiirus oli 1,4 TB/s. Arvuti jahutamiseks kasutatakse ventilaatoreid, mis paiknevad igas kapis. \xc3\x95hk jahutatatakse enne ventilaatorisse suunamist. Ventilaatorite m\xc3\xbcra on nii vali, et inimesed, kes viibivad ruumis rohkem kui 15 minutit, on kohustatud kandma kaitsvaid k\xc3\xb5rvaklappe._NEWLINE_Arvuti juurde kuulub ka 2 ekraani, millest suurema m\xc3\xb5\xc3\xb5tmed on 10 \xc3\x97 3 meetrit ja mille lahutusv\xc3\xb5ime on 37 megapikslit.'